**СУМЫН ИТХ, АЖЛЫН АЛБАНААС**

**2023 ОНЫ 3-Р САРД ХИЙЖ ГҮЙЦЭТГЭСЭН**

**АЖЛЫН ТАЙЛАН**

2023.04.03. Бат-Өлзийт

Сумын Иргэдийн Төлөөлөгчдийн Хурал, Ажлын албанаас 2023 оны 03 дугаар сард дараах ажлуудыг зохион байгууллаа.

**Сумын ИТХ-ын ээлжит бус хоёрдугаар хуралдаан:**

Сумын ИТХ-ын ээлжит бус хоёрдугаар хуралдаан 3-р сарын 20-ны өдөр 83,3 хувийн ирцтэй хуралдаж нийт 5 асуудал хэлэлцэж 4 тогтоол батлав.

Үүнд:

1. “Сонгуулийн сурталчилгааны ухуулах хуудас болон зурагт самбар дэлгэцийг байрлуулах байршил тогтоох тухай” Төв болон Хайлааст багуудад нөхөн сонгууль явуулах нөхцөл үүссэнтэй холбогдуулан сонгуулийн сурталчилгааны зурагт болон ухуулах хуудсыг байрлуулах гудамж, талбай олон нийтийн байршлыг тогтоож, хэрэгжилтэд хяналт тавьж ажиллахыг Иргэдийн Төлөөлөгчдийн Хурлын нарийн бичгийн даргад үүрэг болголоо.

2. “Сумын сонгуулийн хороо байгуулах тухай” Сумын Иргэдийн Төлөөлөгчдийн Хурлын нөхөн сонгууль зохион байгуулахтай холбогдуулан сумын Сонгуулийн хороог дараах бүрэлдэхүүнтэй байгууллаа. Сонгуулийн хорооны даргаар ИТХ-ын нарийн бичгийн дарга Б.Оюунцэцэг, Нарийн бичгийн даргаар Хууль эрх зүйн мэргэжилтэн Э.Цэвэлмаа, гишүүд Санхүү албаны дарга М.Балжинням, Нягтлан бодогч Г.Нарантуяа, 2-р сургуулийн бичиг хэрэг Л.Мөнхөө нар томилогдлоо.

Тогтоолыг Сонгуулийн Ерөнхий хороо болон улс төрийн намуудын анхан шатны байгууллагад хүргэж ажиллахыг Иргэдийн Төлөөлөгчдийн Хурлын ажлын албаны мэргэжилтэн (С.Хонгорзул)-д, хэрэгжилтэд хяналт тавьж ажиллахыг сумын Иргэдийн Төлөөлөгчдийн Хурлын Зөвлөлд үүрэг болгосугай.

3. “Аймгийн Засаг даргын орлогч Г.Сурмаагаас ирүүлсэн 01/377 тоот албан бичиг”-ийг хэлэлцэж Ашигт малтмал, газрын тосны газрын 2023 оны 3 дугаар сарын 01-ний өдрийн 10/1057 тоот албан бичгээр Ашигт малтмалын тухай хуулийн 17 дугаар зүйлийн 17.1-т заасны дагуу ашигт малтмалын хайгуулын тусгай зөвшөөрлийн сонгон шалгаруулалтаар олгох боломжтой талбайнууд нь өмнө нь уул уурхайн олборлолт явуулаад техникийн болон биологийн нөхөн сэргээлт хийж хүлээлгэн өгсөн, Гол мөрний урсац бүрэлдэх эх усны сан бүхий газрын хамгаалалтын бүс, ойн сан бүхий газарт ашигт малтмал хайх, ашиглахыг хориглоно гэж заасан нь Заамарын нуруу Баруун шандын эх ойн сан, Тосонгийн гол, Баян голын эх, Туул голын ай сав газруудтай давхцаж байгаагаас гадна нэн ховордож буй буга,бор гөрөөс,туулай,дорго зэрэг ан амьтан нутагшдаг мөн ховор эмийн ургамлууд ургадаг бөгөөд Соёлын өвийн бүртгэл мэдээллийн санд бүртгэгдсэн Хүннүгийн үеийн булш, хиргисүүр булаг шанд зэрэг соёлын өвүүд байршдаг нь Соёлын өвийн тухай хуулийг тус тус зөрчиж ,иргэдийн эзэмшиж байгаа өвөлжөө хаваржаатай давхцаж байгаа тул Монгол улсын Засаг захиргаа, нутаг дэвсгэрийн нэгж түүний удирдлагын тухай хуулийн 35 дугаар зүйлийн 35.1.17 дахь заалт, 48 дугаар зүйлийн 48.1, Ашигт малтмалын тухай хуулийн 17-р зүйлийн 17.2 дахь заалт, Гол мөрний урсац бүрэлдэх эх, усны сан бүхий газрын хамгаалалтын бүс, ойн сан бүхий газарт ашигт малтмал хайх, ашиглахыг хориглох тухай хуулийн 4 дүгээр зүйлийн 4.1 дэхь заалт, Соёлын өвийн тухай хуулийн 38.1.1, 38.1.2 дахь заалтуудыг тус тус үндэслэн ээлжит хоёрдугаар хуралдаанд ирсэн Төлөөлөгчид 100 хувийн саналаар дэмжээгүй.

4. “Газар зохион байгуулалтын төлөвлөгөөнд нэмэлт өөрчлөлт оруулах тухай” Сумын Засаг даргын орлогч М.Ичинхорлоогийн өргөн барьсан 4-р багийн Өндөр дэнжид байрлах цахилгаан холбооны хойно мэдээлэл холбооны сүлжээ төрийн өмчит хязгаарлагдмал хариуцлагатай компанид техникийн 9\*11 харьцаатай барилга барих асуудлыг хэлэлцээд 99м2 буюу 0,0099 га газрыг газар зохион байгуулалтын төлөвлөгөөнд тодотголоор баталлаа.

**Бусад асуудлын хүрээнд:**

Энэ сард сумын ИТХ-ын дарга, Ажлын албанд хандсан 13 албан бичиг бүртгэгдсэнээс удирдлагад танилцуулан хариу хүргүүлэх шаардлагатай 4 албан бичгийн хариуг өгч ажилласан.

Сумын ИТХ-ын дарга, Хурлын Ажлын албанаас холбогдох албан байгууллагад 6 албан бичиг гарган хүргүүллээ.

Сумын ИТХ-ын дарга, Ажлын албанд хандан энэ сард 1 өргөдөл бүртгэгдэж тухайн өргөдлийн хариуг шийдвэрлэсэн байна.

Хайлааст багийн ИНХурал 03-р сарын 24-нд хүчин төгөлдөр ирцтэй хуралдлаа. Хуралдаанаар 10 асуудал хэлэлцэж шийдвэрлэлээ.

Мөн хуралдааны үеэр ИТХ-ын Ажлын албанаас иргэдийн боловсролд зориулан "Орон нутгийн хөгжлийн сангийн тухай ойлголт", Иргэдийн Төлөөлөгчдийн Хурлаар баталсан тогтоолууд, Гэмт хэргээс урьдчилан сэргийлэх чиглэлийн "Иргэдийн сонорт" зэрэг мэдээллүүдтэй 2 төрлийн нийт 160 ширхэг гарын авлага бэлтгэн тараалаа.

**Сумын Гэмт хэргээс урьдчилан сэргийлэх ажлыг зохицуулах салбар зөвлөлийн ажлын хүрээнд:**

03-р сарын 27-нд Гэмт хэргээс урьдчилан сэргийлэх ажлыг зохицуулах салбар зөвлөл 65.7 хувийн ирцтэй хуралдлаа. Гэмт хэргээс урьдчилан сэргийлэх ажлыг зохицуулах зөвлөлийн 2023 оны төлөвлөгөөний төсөл танилцуулж, төлөвлөгөөний төслийг 100 хувийн саналаар баталлаа. Хурлын дараа дэд зөвлөлүүдийн хооронд нөхөрсөг тоглолт зохион байгууллаа.

ТАЙЛАН, МЭДЭЭ БЭЛТГЭСЭН:

АЖЛЫН АЛБАНЫ МЭРГЭЖИЛТЭН С.ХОНГОРЗУЛ

ХЯНАСАН:

СУМЫН ИТХ-ЫН

НАРИЙН БИЧГИЙН ДАРГА Б.ОЮУНЦЭЦЭГ